Document ID: /fineweb-2-swissfilter-quality_10-filterrobots/filtered/01798.jsonl.gz/1388

Scho sy es paar Wuche vergange und z’Openair 2016 isch wieder Gschicht. A dere Steu wette mir vor MG Feräbärg ganz härzlech aune Musige und Häufer für das tolle Fest danke! Z’einzige wo scho idse sicher isch – öpe der viert Samschdi im Ouguscht 2018 müesst dir nech frei bhaute…!
Ä riise Dank geit ou a aui Sponsore! Ohni die materielli un finanzielli Ungerstützig währi das Fest so nid müglech gsy.
Härzlechi Gratulation a der MG Gals! Sy hei der legendär Güggu aus Wanderpriis für zwöi Jahr dörfe mit hei nä. Näbe der tolle Darbietig uf der Bühni hei die wunderbare Kostüm ar Jury Iidruck gmacht.
Ds musikalische Programm vom 20. Ouguscht gseht öpe eso us:
Am 5i eröffnet Knabemusig Bern dasjährige Openair. Druf abe fougt scho der erscht Höhepunkt: d’Streetband Pfistermen’s Friends heizt der Ferbärg so richtig füre Unterhaltigsmusigs-Wettbewerb uf.
Aschliessend präsentiere üs Vereine vo Brienz, Gals, Wahlendorf, Ittigen-Papiermühle/Urtenen-Schönbühl und Röthenbach ihres Programm. D’Jury lost de ufmerksam zue und duet der Wanderpris nöi verleihe. Die Siegerehrig wird vo der MG Ostermundige, em stouze Sieger vo 2014, musikalisch umrahmt.
Zum Abschluss spiut Viera Blech. I ihrem Programm tüe sy sicher ou Stück vo der nöie CD iboue. Musig wo der Feräbärg no nid ghört het =D
Dernäbe gits auerhand Sache zum ässe und dermit spiele. Löht nech am Beschte vo üsere Musig überrasche!